Attzen junxin xjal Nicodemo tbi.
Cyxol fariseoxin,
kej xjal cyiw tuj cyley judío.
Bix tocxxin te nejenel te cycloja judío nchi cawen tuj cyley judío.
At jun koniyan e pon Nicodemo tuya Jesús te yolel.
E xiꞌ tkbaꞌnxin te Jesús:
—Taat Xnakꞌtzal,
ntzkiꞌna ka smaꞌna tuꞌn Dios te xnakꞌtzal keya,
cuma nuket min tzaj tonen Dios jay,
mlayettzenle bint cykilcaj nbint tuꞌna—tz̈ixin.
Bix e xiꞌ tkbaꞌn Jesús texin:
—Min tzꞌel tniꞌya tiꞌj tcawbil Dios.
Cxeꞌl nkbaꞌna tey,
nuket min ma tzaj tkꞌoꞌn Dios tuꞌn titzꞌj jun xjal tuya jun acꞌaj chunkꞌlal,
mlaytzen tzꞌocx ja xjala tuj tcawbil Dios—tz̈i Jesús.
Bix e xiꞌ tkanen Nicodemo te Jesús:
—¿Ti tten tuꞌn titzꞌj jun xjal tijtl juntl maj?
¿Jacꞌapatzen tzꞌocx juntl maj tuj tcꞌuꞌj ttxu,
tuꞌntzen titzꞌjtl?
—tz̈ixin.
Aj ttzakꞌbeꞌn Jesús:
—Jax wuꞌna.
Mlay tzꞌocx jun xjal tuj tcawbil Dios nuk oꞌcxj titzꞌjlen tuꞌn ttxu,
sino cꞌoquex oj titzꞌj tuya jun acꞌaj tchunkꞌlal kꞌoꞌn tuꞌn Espíritu Santo.
Jn-itzꞌj tiꞌ jun xjal,
jax nuk xjalx.
Pero jn-itzꞌj tuꞌn Espíritu Santo,
jun acꞌaj wikan tchunkꞌlal.
Juꞌ tzunj,
miꞌn jaw kleeꞌy oj nxiꞌ nkbaꞌna tey il tiꞌj tuꞌn titzꞌja tuya jun acꞌaj tchunkꞌlala kꞌoꞌn tuꞌn Dios.
Miꞌn tzꞌel t-xooꞌna ja yol lu nuk tuꞌnj min tzꞌel tniꞌya tiꞌj.
Min chicꞌaj cykꞌiꞌk,
pero nxiꞌ nuk jaakꞌch,
bix ntbiꞌna tkꞌajkꞌajel,
amale mint tzꞌel tniꞌya tiꞌj jaaꞌ n-itzꞌja bix jaaꞌ npona baj.
Jax juꞌx jaca juun xjal kꞌoꞌn jun tchunkꞌlal acꞌaj tuꞌn Espíritu Santo.
Amale mint tzꞌel tniꞌya tiꞌj,
pero chi itzꞌjel juntl maj—tz̈i Jesús te Nicodemo.
Bix e xiꞌ tkbaꞌn Nicodemo te Jesús:
—¿Ti tten tuꞌn titzꞌj jun xjal tuya jun acꞌaj tchunkꞌlal?
—tz̈ixin.
Bix aj ttzakꞌbeꞌn Jesús texin:
—Jay jun jawnex xnakꞌtzal cyxol Israel.
¿Titzen tten min tzꞌel tniꞌya tiꞌj?
Cxeꞌl nkbaꞌna tey,
cykilcaj tzin nkbaꞌna tey,
jaxxixte,
pero ejeeꞌy judío cycyꞌiy.
Ka mlay tzꞌel cyniꞌya tiꞌj nyola tiꞌj tuꞌn cyitzꞌj xjal juntl maj twitz txꞌotxꞌ tuya jun acꞌaj cychunkꞌlal,
¿titzen tten tuꞌn tel cyniꞌya tiꞌj ka ma txiꞌ nkbaꞌna cyey tiꞌj ti cbinel tuꞌn Dios tuj cyaꞌj?
Min-al jun xjal baꞌn t-xiꞌ tkꞌumen cyey ti nbaj tuj cyaꞌj,
cuma min-al o japan tuj cyaꞌj.
Nuk oꞌcx jxjal o cuꞌtz tuj cyaꞌj baꞌn t-xiꞌ tkꞌumen tiiꞌn tuj cyaꞌj,
inayen tzuna,
Jsmaꞌn tuꞌn Dios tuꞌn ntena cyuya xjal.
Bix ma chin ula tuꞌn njaw kꞌoꞌna cywitz xjal.
Tisenj e jaw tkꞌoꞌn Moisés techel lbaj te xcbil tuj jlugar mintiiꞌ najbil tuj,
tuꞌntzen cyclet xjal,
jax juꞌx weya.
Ilxsen tiꞌj tuꞌn njaw kꞌoꞌna,
tuꞌntzen cyiikꞌente cykilca xjal cychunkꞌlal te junx maj n-oc ke cycꞌuꞌj wiꞌja,
inayena,
jxjal Smaꞌn tuꞌn Dios—tz̈i Jesús te Nicodemo.
Nimxsen oc cyakꞌ cykil xjal te Dios,
bix juꞌ tzunj e tzaj tkꞌoꞌnxin jaj junx Tcwalxin cye xjal.
Juꞌ tzunj,
alcyej xjal ma tzꞌocslan tiꞌj Tcwalxin,
ckꞌojeltzen tchunkꞌlal te junx maj,
bix miꞌn txiꞌ tuj cyamecy te junx maj.
Min e tzaj tsmaꞌn Dios Tcwal twitz txꞌotxꞌ te kꞌol castiwa cye xjal,
sino e tzaj tsmaꞌnxin tuꞌn cyclet xjal tuj castiwa tuꞌn Tcwalxin.
Alcyej xjal ma tzꞌocslan tiꞌj Tcwalxin,
mlay cub castiwa tibaj.
Pero kej xjal min chi ocslan tiꞌj,
ckꞌojeltzen cycastiwa,
cuma n-el cyxooꞌn jjunx Tcwal Dios.
Ckꞌojeltzen cycastiwa tuꞌnj cycyꞌi jxjal ul kꞌol spiꞌyen cye.
Min e jaw tzalajke tiꞌj spiꞌyen smaꞌn tuꞌn Dios,
cuma mas e cyajbe jcyil twitzj jaxxix yol ul tiiꞌnxin.
Kej xjal nchi binchan kaꞌ n-el cyiiqꞌuen jspiꞌyen.
Cycyꞌi tuꞌn cyul nka tiꞌ spiꞌyen,
cuma cycyꞌi tuꞌn tchicꞌajax tiꞌj jkaꞌ nbint cyuꞌn.
Pero kej xjal nchi oc lpe tiꞌj jiquen,
nchi jyon jjaxxix yol,
cuma cyaj tuꞌn tel baꞌn cybinchben tuj twitz Dios.